ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1930/96 υποβολή: Luigi Florio (UPE) προς την Επιτροπή (16 Ιουλίου 1996)

Θέμα: Kόστος της Ομάδας Molitor

Με ποιά διαδικασία και βάσει τίνων κριτηρίων έγινε η επιλογή των μελών της Ομάδας Molitor για τη νομοθετική και διοικητική απλούστευση στην Κοινότητα;

Πόσο στοίχισαν οι εργασίες της Ομάδας;

Συγκεκριμένα, τι ποσόν καταβλήθηκε σε κάθε μέλος ως αποζημίωση, ως επιστροφή εξόδων και/ή με οποιαδήποτε άλλη αιτιολογία;

Με ποιό διοικητικό προσωπικό, και για πόσο χρόνο, ενισχύθηκε η Ομάδα εμπειρογνωμόνων;

Σε πόσους και ποιούς τόπους εργασίας πραγματοποιήθηκαν συνεδριάσεις της Ομάδας, και πόσες συνολικά;

Απάντηση του κ. Santer εξ ονόματος της Επιτροπής (13 Σεπτεμβρίου 1996)

Την ομάδα νομοθετικής και διοικητικής απλούστευσης, την οποία ίδρυσε η Επιτροπή τον Σεπτέμβριο του 1994, την αποτελούσαν 17 ανεξάρτητοι εμπειρογνώμονες. Τα μέλη της ομάδας, που προέρχονταν απ' όλα τα κράτη μέλη, επελέγησαν από την Επιτροπή με κριτήριο τη μεγάλη τους προσωπική εμπειρία υψηλού επιπέδου στις συνδικαλιστικές οργανώσεις εργοδοτών και εργαζομένων, στη δημόσια διοίκηση και στον ακαδημαϊκό και δικαστικό χώρο.

Η γραμματεία της ομάδας ασκήθηκε από την Επιτροπή καθόλη τη διάρκεια των εργασιών (26 Σεπτεμβρίου 1994 μέχρι 14 Ιουνίου 1995).

Όσον αφορά τα άλλα θέματα, το Αξιότιμο Μέλος του Κοινοβουλίου παραπέμπεται στην απάντηση που έδωσε η Επιτροπή στη γραπτή ερώτηση Ε-1987/95 της κας Hautala ((ΕΕ C 300 της 13.11.1995. )).
ΓΡΑΠΤΗ ΕΡΩΤΗΣΗ E-2183/96 υποβολή: Undine-Uta Bloch von Blottnitz (V) προς την Επιτροπή (2 Αυγούστου 1996)

Θέμα: Συμμετοχή της ΕΕ στο καθεστώς CITES

Τα κράτη μέλη της ΕΕ μετέχουν, ανεξάρτητα το καθένα, στο καθεστώς που προβλέπει η διεθνής σύμβαση CITES (Σύμβαση για το Διεθνές Εμπόριο Απειλουμένων με Εξαφάνιση Ειδών της Αγρίας Πανίδας και Χλωρίδας). Κατά το παρελθόν έχουν καταβληθεί προσπάθειες να μετάσχει και η ίδια η ΕΕ στο καθεστώς της Σύμβασης CITES.

1. Εξακολουθεί η ΕΕ να καταβάλλει επίσημες προσπάθειες για να μετάσχει στο καθεστώς CITES;

2. Εάν ναι, ποιό είναι το σχετικό χρονοδιάγραμμα και ποιός θα ήταν ο αντίκτυπος της εν λόγω συμμετοχής επί της εφαρμογής του ευρωπαϊκού κανονισμού περί προστασίας των ειδών;

3. Εάν όχι, ποιοί λόγοι δεν συνηγορούν για μια συμμετοχή της ΕΕ στη Σύμβαση CITES;

4. Η μη συμμετοχή της ΕΕ στη Σύμβαση CITES δεν δυσχεραίνει την εφαρμογή του ευρωπαϊκού κανονισμού περί προστασίας των ειδών;

Απάντηση της κας Bjerregaard εξ ονόματος της Επιτροπής (13 Σεπτεμβρίου 1996)

Τροποποίηση της Σύμβασης, με την οποία καθίσταται δυνατή η προσχώρηση της Κοινότητας, εγκρίθηκε από την έκτακτη συνεδρίαση της διάσκεψης των μερών το 1983. Για την έναρξη ισχύος της απαιτείται επίσημη αποδοχή από τα δύο τρίτα των μερών κατά τον χρόνο της έγκρισης (ήτοι ²/3 x 81 = 54, εκ των οποίων 33 έχουν αποδεχθεί την τροποποίηση μέχρις στιγμής). Επ' ευκαιρία του καθορισμού της κοινής θέσης αριθ. 26/96, η οποία καθορίστηκε από το Συμβούλιο για τη θέσπιση κανονισμού (ΕΚ) του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους ((ΕΕ αριθ. C 196, της 6.7.1996. )), το Συμβούλιο και η Επιτροπή συμφώνησαν επί της επείγουσας ανάγκης να προσχωρήσει η Κοινότητα στη Σύμβαση και ανέλαβαν να κινηθούν προς αυτόν τον σκοπό.

Το χρονοδιάγραμμα για την προσχώρηση της Κοινότητας θα εξαρτηθεί από το επίπεδο επιτυχίας αυτών των από κοινού προσπαθειών να εξασφαλισθεί αποδοχή της τροποποίησης του 1983 από επαρκή αριθμό επιπλέον μερών.

Ως μέρος της Σύμβασης, η Κοινότητα θα έχει νομική υποχρέωση να την εφαρμόσει - σε αντίθεση με την αυτόνομη εφαρμογή της Σύμβασης από το 1984 - και να λογοδοτήσει επί θεμάτων εφαρμογής και επιβολής.

Η προσχώρηση της Κοινότητας θα ευθυγραμμίσει επίσης το νομικό καθεστώς της Κοινότητας στη Σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES) με το πεδίο αρμοδιοτήτων της επί θεμάτων που σχετίζονται με τη Σύμβαση και θα καταστήσει το εν λόγω καθεστώς περισσότερο διαφανές έναντι τρίτων μερών της Σύμβασης.

Το παρόν καθεστώς παρατηρητού σε συνεδριάσεις της διάσκεψης των μερών και των πολλών σημαντικών επιτροπών και ομάδων εργασίας της αποτελεί όντως αρνητικό παράγοντα στο πλαίσιο αυτό.
ΓΡΑΠΤΗ ΕΡΩΤΗΣΗ P-2433/96 υποβολή: Carmen Dνez de Rivera Icaza (PSE) προς την Επιτροπή (11 Σεπτεμβρίου 1996)

Θέμα: Ευρωπαϊκή Υπηρεσία Τουρισμού

Μετά την έγκριση των ψηφισμάτων Α4-0080/94 ((ΕΕ C 18 της 23.1.1995, σελ. 159. )) και Α4-0016/96 ((ΕΕ C 65 της 04.03.1996, σελ. 34. )) στις συνεδριάσεις της ολομέλειας του Δεκεμβρίου 1994 και του Φεβρουαρίου 1996 στο Στρασβούργο στα οποία ζητείται η δημιουργία Ευρωπαϊκής Υπηρεσίας Τουρισμού, θα μπορούσε να αναφέρει η Ευρωπαϊκή Επιτροπή σε τί διαβήματα έχει προβεί για να τεθεί σε λειτουργία η εν λόγω Υπηρεσία;

Απάντηση του κ. Παπουτσή εξ' ονόματος της Επιτροπής (11 Οκτωβρίου 1996)

Η Επιτροπή θεωρεί ότι στο παρόν στάδιο, η πρώτη προτεραιότητα στην πολιτική της υπέρ του τουρισμού είναι η έγκριση από το Συμβούλιο, μετά από διαβούλευση με το Κοινοβούλιο, του πρώτου πολυετούς προγράμματος για την υποστήριξη του ευρωπαϊκού τουρισμού, του προγράμματος Philoxenia, το οποίο θα διανοίξει νέες δυνατότητες για τον κλάδο.

Η Επιτροπή θεωρεί ότι η εξέταση του θέματος της δημιουργίας μιας ευρωπαϊκής υπηρεσίας τουρισμού πρέπει να έπεται και όχι να προηγείται της απόφασης για την καθιέρωση μιας κοινοτικής πολιτικής για τον τουρισμό.
ΓΡΑΠΤΗ ΕΡΩΤΗΣΗ E-1811/96 υποβολή: Νικήτας Κακλαμάνης (UPE) προς την Επιτροπή (5 Ιουλίου 1996)

Θέμα: ΕΥΡΩΠΑΛΙΑ 1997

Ερωτάται η Επιτροπή: Η Ευρωπαϊκή Ένωση συνεισφέρει με οποιοδήποτε τρόπο στην οργάνωση της Europalia -Τουρκίας 1997. Υπάρχει κοινοτική χρηματοδότηση; Αν ναι, προτίθεται η Επιτροπή να επιβλέψει ώστε να γίνει σεβαστή η ιστορική αλήθεια και ειδικότερα όσον αφορά τη γενοκτονία των Αρμενίων για την οποία το Ευρωπαϊκό Κοινοβούλιο έχει υιοθετήσει σχετικό ψήφισμα;

Απάντηση του κ. Oreja εξ ονόματος της Επιτροπής (13 Σεπτεβρίου 1996)

Από τη σύσταση του βελγικού ιδρύματος «Europalia», η Επιτροπή υποστήριξε οικονομικά τις διάφορες εκδηλώσεις που διοργάνωσε το εν λόγω ίδρυμα και οι οποίες αποσκοπούν στο να γίνει γνωστός ο πολιτισμός χωρών όπως το Μεξικό, η Πορτογαλία ή ακόμη η Αυστρία.

Πάντως, οι αποφάσεις σχετικά με την επιλογή της χώρας καθώς και το καλλιτεχνικό και πολιτιστικό πρόγραμμα ανήκουν αποκλειστικά στην αρμοδιότητα του ιδρύματος.

Εξάλλου, η εκδήλωση «Europalia-Τουρκία» ακυρώθηκε.
ΓΡΑΠΤΗ ΕΡΩΤΗΣΗ E-1763/96 υποβολή: Ria Oomen-Ruijten (PPE) προς την Επιτροπή (3 Iουλίου 1996)

Θέμα: Αποθήκευση ραδιενεργού υλικού

Η αποθήκευση ραδιενεργού υλικού πραγματοποιείται συχνά σε περιοχές ενός κράτους μέλους που βρίσκονται κοντά σε σύνορα, όπως π.χ. στο Ahaus/Βόρειος Ρηνανία-Βεστφαλία.

Πως κρίνει η Επιτροπή αυτή την πρακτική, η οποία διαπιστώνεται σε πολλά κράτη μέλη, ποιά μέτρα σκοπεύει να λάβει για να τη σταματήσει και συμμερίζεται την άποψη ότι απαιτείται για τις περιπτώσεις αυτές συνεργασία σε κοινοτικό επίπεδο ώστε να αναγνωρισθεί στους πληττόμενους πολίτες του γειτονικού κράτους ένα αποτελεσματικό δικαίωμα συμμετοχής στη λήψη των σχετικών αποφάσεων;

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-1762/96, E-1763/96 και E-1764/96 (16 Σεπτεμβρίου 1996)

Όλα τα κράτη μέλη χρησιμοποιούν εγκαταστάσεις προσωρινής αποθήκευσης για τα ραδιενεργά απόβλητα, εν αναμονή εγκαταστάσεων τελικής διαθέσεως για ορισμένες κατηγορίες ή για όλους τους τύπους αποβλήτων. Τα κράτη μέλη είναι υπεύθυνα για την έγκριση και τον έλεγχο των εν λόγω εγκαταστάσεων, πλην όμως η προστασία των πληθυσμών στο κράτος μέλος καθώς και στα κράτη μέλη πρέπει να ευθυγραμμίζεται με τις διατάξεις των βασικών προτύπων ασφαλείας όσον αφορά την προστασία από τις ακτινοβολίες (οδηγίες του Συμβουλίου 80/836 και 84/467/Ευρατόμ). Οι επιτρεπόμενες δόσεις έχουν μειωθεί στα προσφάτως θεσπισθέντα πρότυπα (οδηγία του Συμβουλίου 96/29/Ευρατόμ) τα οποία πρέπει να εφαρμοστούν στα εθνικά κανονιστικά πλαίσια πριν από τις 13 Μαΐου 2000.

Το άρθρο 37 της συνθήκης Ευρατόμ απαιτεί από κάθε κράτος μέλος να διαβιβάζει στην Επιτροπή τα στοιχεία τα σχετικά με οιοδήποτε σχέδιο διάθεσης ραδιενεργών αποβλήτων, όταν η εφαρμογή του δύναται να οδηγήσει σε μόλυνση των υδάτων, του εδάφους ή της ατμόσφαιρας άλλου κράτους μέλους. Στην σύστασή της της 7ης Δεκεμβρίου 1990 (91/4/Ευρατόμ) για την εφαρμογή του άρθρου 37, η Επιτροπή προτείνει την υπαγωγή των εγκαταστάσεων αποθήκευσης στην εν λόγω διαδικασία.

Η προτεινόμενη αναθεώρηση της οδηγίας του Συμβουλίου 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ αριθ. L 175, 5.7.1985. )) όχι μόνο περιλαμβάνει τις εγκαταστάσεις προσωρινής αποθήκευσης αλλά και ενσωματώνει λεπτομερέστερες διαδικαστικές απαιτήσεις για τις διασυνοριακές διαβουλεύσεις στις περιπτώσεις κατά τις οποίες ένα έργο που προτείνεται σε ένα κράτος μέλος ενδέχεται να έχει σημαντικές επιπτώσεις στο περιβάλλον άλλου κράτους μέλους. Ωστόσο, εάν υιοθετηθούν στην παρούσα μορφή τους από το Συμβούλιο, οι νέες αυτές διατάξεις θα ισχύουν και πάλι μόνο για τις αιτήσεις εγκρίσεων που υποβάλλονται σε αρμόδια αρχή κατά την ή μετά την εκ μέρους των κρατών μελών ημερομηνία μεταφοράς που θα ορίζεται στην αναθεωρημένη οδηγία.
ΓΡΑΠΤΗ ΕΡΩΤΗΣΗ E-2089/96 υποβολή: Peter Skinner (PSE) προς την Επιτροπή (26 Ιουλίου 1996)

Θέμα: H παροχή πρώτων βοηθειών στο χώρο εργασίας

Μπορεί η Επιτροπή να πληροφορήσει το Κοινοβούλιο σχετικά με τη λήψη μέτρων και την ύπαρξη νομοθεσίας σε εθνικό επίπεδο προκειμένου να εξασφαλιστεί ότι υπάρχει επαρκής κάλυψη πρώτων βοηθειών ή προστασίας για τους εργαζόμενους στο χώρο εργασίας;

Μπορεί επίσης να σχολιάσει την ενδεχόμενη ύπαρξη νομικών επιπτώσεων από την παρέμβαση για την παροχή πρώτων βοηθειών σε περίπτωση ατυχήματος, ή την ενδεχόμενη ύπαρξη εθνικών μέτρων ή νομοθεσίας που θα εμπόδιζαν την άσκηση αποτελεσματικής πολιτικής πρώτων βοηθειών;

Μπορεί η Επιτροπή να δηλώσει τι μέτρα προτίθεται να λάβει για να εξασφαλίσει ικανοποιητική κάλυψη πρώτων βοηθειών εάν οι απαντήσεις της στα ερωτήματα που έθεσα ανωτέρω αποκαλύψουν ότι δεν προβλέπεται πλήρης κάλυψη πρώτων βοηθειών για τους εργαζόμενους, στο χώρο εργασίας, σε όλη την Ευρωπαϊκή Ένωση;

Απάντηση του κ. Flynn εξ ονόματος της Επιτροπή (4 Οκτωβρίου 1996)

Όσον αφορά την παροχή πρώτων βοηθειών στο χώρο εργασίας, η οδηγία του Συμβουλίου 89/391/ΕΟΚ ((Επίσημη Εφημερίδα L 183 της 29.6.1989. )) σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων στο χώρο εργασίας, προβλέπει στο άρθρο 8 ότι ο εργοδότης λαμβάνει τα απαραίτητα μέτρα. Ο εργοδότης πρέπει κυρίως να προγραμματίζει για την παροχή πρώτων βοηθειών, για την καταπολέμηση της πυρκαγιάς και για την εκκένωση των εργαζομένων, τις απαραίτητες σχέσεις με εξωτερικές υπηρεσίες. Ο εργοδότης πρέπει επίσης να ορίζει τους εργαζόμενους στους οποίους ανατίθεται η εφαρμογή των μέτρων και οι οποίοι πρέπει να καταρτίζονται και να έχουν στη διάθεσή τους κατάλληλο υλικό.

Οι οδηγίες σχετικά με τους χώρους εργασίας (89/654/ΕΟΚ) ((Επίσημη Εφημερίδα L 393 της 30.12.1989. )), τα προσωρινά και κινητά εργοτάξια (92/57/ΕΟΚ) ((Επίσημη Εφημερίδα L 245 της 26. 8.1992. )), τις εξορυκτικές βιομηχανίες (92/91/ΕΟΚ ((Επίσημη Εφημερίδα L 348 της 28.11.1992. )) και 92/104/ΕΟΚ ((Επίσημη Εφημερίδα L 404 της 31.12.1992. ))) και τα πλοία (92/29/ΕΟΚ ((Επίσημη Εφημερίδα L 113 της 30. 4.1992. )) και 93/103/ΕΟΚ ((Επίσημη Εφημερίδα L 307 της 13.12.1993. ))) περιέχουν συμπληρωματικές προβλέψεις στο θέμα αυτό.

Σύμφωνα με την παράγραφο 3 του άρθρου 118Α της Συνθήκης ΕΚ, κάθε κράτος μέλος μπορεί να λάβει αυστηρότερα μέτρα προστασίας, τα οποία θεωρεί, ενδεχομένως, αναγκαία.
ΓΡΑΠΤΗ ΕΡΩΤΗΣΗ E-2014/96 υποβολή: Carlos Robles Piquer (PPE) προς την Επιτροπή (17 Ιουλίου 1996)

Θέμα: Σύστημα Peer Review και Internet

Κατά τη Διάσκεψη που οργάνωσε προσφάτως ο ΟΟΣΑ στη Δανία με θέμα «The Global Research Village» τέθηκαν πολλά ερωτηματικά σχετικά με το μέλλον του συστήματος της λεγόμενης «peer review», ως επιλεκτικού τρόπου δημοσίευσης στις έγκυρες επιστημονικές επιθεωρήσεις.

Η πρόσφατη επέκταση του Internet επιτρέπει να ξεπερασθεί η βραδύτητα της συμβατικής διαδικασίας και ανοίγει νέους εναλλακτικούς τρόπους, όπως η λεγόμενη «open peer commentary».

Υπάρχουν ανάλογες ευρωπαϊκές πρωτοβουλίες όπως «Los Alamos Physics Information Service», η οποία σύμφωνα με τον Economist (22 Ιουνίου 1996), εισάγει ημερησίως στα αρχεία 70 προδημοσιεύσεις και «προσελκύει» καθημερινώς περισσότερους από 40.000 φυσικούς επιστήμονες; Πάντως, ποια είναι η άποψη της Επιτροπής ως προς τον βέλτιστο τρόπο διασφάλισης της ποιότητας στην ανακοίνωση των επιστημονικών πορισμάτων;

Απάντηση της κ. Cresson εξ ονόματος της Επιτροπής (13 Σεπτεμβρίου 1996)

Από όσο γνωρίζει η Επιτροπή, δεν υπάρχει στην Ευρώπη βάση δεδομένων παρόμοια με εκείνη του Los Alamos, την οποία αναφέρει το Αξιότιμο Μέλος. Ακόμη και στις Ηνωμένες Πολιτείες, το εν λόγω έργο παρουσιάζει σήμερα τον χαρακτήρα μεμονωμένης εμπειρίας, για την οποία είναι δύσκολο να πει κανείς ότι υπάρχει ομοφωνία.

Παρόλους τους περιορισμούς και τα όριά του, το σύστημα αξιολόγησης από συναδέλφους («peer review»), το οποίο χρησιμοποιείται επί του παρόντος για τις επιστημονικές δημοσιεύσεις, αποτελεί όντως την καλύτερη εγγύηση ποιότητας. Για να συνδυασθούν τα πλεονεκτήματά του με εκείνα που προσφέρει η ηλεκτρονική δημοσίευση, ιδίως ως προς το κόστος και την ταχύτητα, προτάθηκε από πολλούς ερευνητές, παρά να επαφίεται η αξιολόγηση των άρθρων στα «ελεύθερα σχόλια» των ερευνητών, να δημιουργηθεί ένα σύστημα αξιολόγησης από συναδέλφους για τις ηλεκτρονικές δημοσιεύσεις.

Η Επιτροπή έχει εμπιστοσύνη στην επιστημονική κοινότητα προκειμένου να τελειοποιήσει ένα σύστημα το οποίο επιτρέπει να ενσωματωθούν οι επιταγές ποιότητας και αποτελεσματικότητας στη δραστηριότητα επιστημονικής δημοσίευσης. Παρακολουθεί με προσοχή τις εξελίξεις που λαμβάνουν χώρα στον εν λόγω τομέα και είναι έτοιμη να συμπράξει στις πρωτοβουλίες προβληματισμού επί των υπόψη ζητημάτων, οι οποίες αναλαμβάνονται σε εθνικό και διεθνές επίπεδο. Εξάλλου, αντιπρόσωποι της Επιτροπής συμμετέσχον στη διάσκεψη την οποία αναφέρει το Αξιότιμο Μέλος.
ΓΡΑΠΤΗ ΕΡΩΤΗΣΗ E-2013/96 υποβολή: Miguel Arias Caρete (PPE) προς την Επιτροπή (17 Ιουλίου 1996)

Θέμα: Μέση πυκνότητα ελαιοφυτειών - Πορτογαλία

Μπορεί η Επιτροπή να μας πληροφορήσει, βάσει των στοιχείων που έχει στη διάθεσή της, ποια είναι σήμερα η μέση πυκνότητα ελαιοδένδρων ανά εκτάριο ελαιοφυτείας στην Πορτογαλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2006/96, E-2007/96, E-2008/96, E-2009/96, E-2010/96, E-2011/96, E-2012/96 και E-2013/96 (9 Σεπτεμβρίου 1996)

Τα στατιστικά στοιχεία στον τομέα της ελαιοκομίας μπορούν να διαφέρουν αισθητά από τη μια πηγή στην άλλη και σε συνάρτηση με τους χρησιμοποιούμενους ορισμούς. Πρέπει κατά συνέπεια να ληφθούν υπόψη με επιφύλαξη. Όσον αφορά τα στοιχεία που ζητήθηκαν ιδιαίτερα από το Αξιότιμο Μέλος του Ευρωπαϊκού Κοινοβουλίου παρατίθενται οι εξής στατιστικές.

Ο συνολικός αριθμός των παραγωγικών ελαιοδένδρων σε καθένα από τα κράτη μέλη, που ανακοινώθηκε επίσημα στην Επιτροπή από τις εθνικές διοικήσεις, στο κανονιστικό πλαίσιο του ετήσιου καθορισμού των αποδόσεων σε ελιές και σε λάδι για την περίοδο εμπορίας 1994-1995, είναι ο εξής:

>TABLE>

Η μέση πυκνότητα ελαιοδένδρων στα ίδια αυτά κράτη μέλη είναι η εξής σε δένδρα ανά εκτάριο:

>TABLE>

Αυτή η μέση πυκνότητα, διαφέρει πολύ από το ένα κράτος μέλος στο άλλο, μπορεί, ωστόσο να ποικίλλει αισθητά από μία περιοχή - και μάλιστα από μία εκμετάλλευση- σε άλλη, σε συνάρντηση με την λίγο ως πολύ σημαντική εξειδίκευση ή συστηματικοποίηση της ελαιοκομίας.
ΓΡΑΠΤΗ ΕΡΩΤΗΣΗ E-1798/96 υποβολή: David Bowe (PSE) προς την Επιτροπή (3 Iουλίου 1996)

Θέμα: Εσωτερική αγορά ηλεκτρικής ενέργειας

Δεν φρονεί η Επιτροπή ότι θα πρέπει να δημιουργηθούν μηχανισμοί διαβούλευσης για τον τομέα της ηλεκτρικής ενέργειας ούτως ώστε οι εργοδότες και οι συνδικαλιστικές οργανώσεις του τομέα να μπορέσουν να συναντηθούν για να συζητήσουν τις επιπτώσεις της εσωτερικής αγοράς ηλεκτρικής ενέργειας στις δημόσιες υπηρεσίες, το περιβάλλον, τις ενεργειακές διαρθρώσεις και την απασχόληση; Εάν όχι, μπορεί η Επιτροπή να μας εξηγήσει τους λόγους;

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Σύμφωνα με την Λευκή Βίβλο της για την ενεργειακή πολιτική ((COM(95) 682 τελικό. )), η Επιτροπή σκοπεύει να συγκροτήσει μια συμβουλευτική επιτροπή όπου θα συμπεριλάβει όλους τους οργανισμούς που έχουν συμφέροντα στον ενεργειακό τομέα. Στην επιτροπή αυτή θα συμμετάσχουν εργοδότες, συνδικαλιστικές οργανώσεις και επίσης οργανισμοί που εκπροσωπούν τα συμφέροντα των καταναλωτών, προκειμένου να συζητούν θέματα ενεργειακής πολιτικής, τα οποία αναμφίβολα θα συμπεριλαμβάνουν όλα τα θέματα της εσωτερικής αγοράς ηλεκτρικής ενέργειας. Η Επιτροπή δεν θεωρεί ότι είναι αναγκαίο να δημιουργηθούν ειδικές παράλληλες δομές μόνον για τον τομέα της ηλεκτρικής ενέργειας.
ΓΡΑΠΤΗ ΕΡΩΤΗΣΗ E-1679/96 υποβολή: Raymonde Dury (PSE) προς το (24 Iουνίου 1996)

Θέμα: Διαμονή σε κάμπινγκ

Στο Βέλγιο και συγκεκριμένα στη Βαλονία, παρατηρείται σήμερα ένα φαινόμενο διαμονής απόρων ατόμων στα κάμπινγκ.

Σύμφωνα με την Επιτροπή το θέμα αυτό εθίγη σε ορισμένες εκθέσεις μη κυβερνητικών οργανώσεων (γραπτή ερώτηση Ρ-0973/96) ((ΕΕ C 217, 26.7.1996, σελ. 131. )).

Μπορεί να αναφέρει το Συμβούλιο εάν το θέμα θα θιγεί στο πλαίσιο του προσεχούς Συμβουλίου Υπουργών στέγασης που θα πραγματοποιηθεί στην Ιρλανδία τον Οκτώβριο του 1996;

Απάντηση (10 Οκτωβρίου 1996)

Το θέμα που θίγει η αξιότιμη κυρία βουλευτής δεν υπάγεται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ P-1561/96 υποβολή: Ernesto Caccavale (UPE) προς το (11 Iουνίου 1996)

Θέμα: Έκδοση του Pietro Venezia - Ιταλού υπηκόου - προς τις ΗΠΑ όπου κινδυνεύει να καταδικαστεί σε θάνατο

Η Ευρωπαϊκή Ένωση σέβεται τα θεμελιώδη ανθρώπινα δικαιώματα και ελευθερίες, μεταξύ των οποίων το δικαίωμα στη ζωή, όπως καθορίζεται στις διεθνείς συμβάσεις, και ιδίως στην Ευρωπαϊκή Σύμβαση για τα Ανθρώπινα Δικαιώματα, και όπως αναγνωρίζεται από τους συνταγματικούς χάρτες και τη συνταγματική νομολογία των κρατών μελών της.

Ο Pietro Venezia κινδυνεύει να εκδοθεί από τις ιταλικές αρχές προς τις ΗΠΑ όπου, πολύ πιθανώς, θα καταδικαστεί σε θάνατο.

Τί προτίθεται να πράξει το Συμβούλιο προκειμένου να αποφευχθεί η πασιφανής παραβίαση θεμελιώδους δικαιώματος ενός πολίτη της Ευρωπαϊκής Ένωσης;

Απάντηση (14 Οκτωβρίου 1996)

Παρ' όλο που, σύμφωνα με το άρθρο ΣΤ παράγραφος 2 της Συνθήκης για την Ευρωπαϊκή Ενωση, η Ενωση «σέβεται τα θεμελιώδη δικαιώματα, όπως κατοχυρόνονται με την Ευρωπαϊκή Σύμβαση για την προστασία των δικαιωμάτων του ανθρώπου και των θεμελιωδών ελευθεριών» και τα δικαιώματα αυτά «προκύπτουν από τις κοινές συνταγματικές παραδόσεις των κρατών μελών», η Ενωση δεν έχει το δικαίωμα να παρέμβει στην εφαρμογή της Σύμβασης από τα κράτη μέλη σε πεδία που εμπίπτουν στην εθνική αρμοδιότητα αυτών των κρατών μελών. Το Συμβούλιο, επομένως, δεν είναι αρμόδιο να απαντήσει στην ερώτηση που θέθεσε ο αξιότιμος βουλευτής.
ΓΡΑΠΤΗ ΕΡΩΤΗΣΗ E-1441/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Kατ' οίκον εργαζόμενοι και συνδικαλιστικές ενώσεις

Προτίθεται η Επιτροπή των Ευρωπαϊκών Κοινοτήτων να λάβει υπόψη τις συστάσεις από τη δημοσίευσή της με τίτλο Κοινωνική Ευρώπη - Κατ' οίκον εργασία στην Ευρωπαϊκή Ένωση, Συμπληρωματική Έκδοση 2 95 και να συνδράμει με εκστρατεία μέσω των μέσων ενημερώσεως για να δοθούν βασικές πληροφορίες όσον αφορά τα νομικού και κοινωνικού χαρακτήρα δικαιώματα και να στηρίξει μία προσπάθεια εγγραφής μελών στην οποία επιδίδονται οι συνδικαλιστικές ενώσεις;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1441/96, E-1442/96, E-1443/96 και E-1444/96 (31 Ιουλίου 1996)

Η Επιτροπή έχει αναγνωρίσει πλήρως την ανάγκη να καταβληθούν προσπάθειες σε ευρωπαϊκό επίπεδο για τη βελτίωση των συνθηκών εργασίας και των επαγγελματικών δυνατοτήτων των κατ' οίκον εργαζομένων, συγκαταλέγοντας την κατ' οίκον εργασία στις προτεραιότητες της κοινωνικής πολιτικής στο πλαίσιο του μεσοπρόθεσμου προγράμματος κοινωνικής δράσης της Επιτροπής (1995-1997) ((COM(95) 134 τελικό ))

Με βάση τη διεθνή σύμβαση και σύσταση σχετικά με την κατ' οίκο εργασία που εγκρίθηκε πρόσφατα, η Επιτροπή επανεξετάζει την πολιτική της, λαμβάνοντας υπόψη τα κείμενα της Διεθνούς Οργάνωσης Εργασίας (ΔΟΕ). Στο πλαίσιο αυτό, το έργο του οργανισμού αυτού του ΟΗΕ θα αποτελέσει σημαντικό σημείο εκκίνησης.
ΓΡΑΠΤΗ ΕΡΩΤΗΣΗ E-1608/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Συνέχεια στο πρόγραμμα Ηelios

Ποία είναι τα σχέδια της Επιτροπής για τη συνέχιση των ενημερωτικών δραστηριοτήτων και των δραστηριοτήτων που αποσκοπούν στο να αποκτήσει το κοινό επίγνωση των θεμάτων που αφορούν τους αναπήρους το 1997, δεδομένου ότι επίκειται η λήξη του προγράμματος Ηelios;

Συγκεκριμένα, προτίθεται η Επιτροπή να συνεχίσει, να αυξήσει ή να περιορίσει τη στήριξη που παρέχει στην Ευρωπαϊκή Ημέρα Αναπήρων, την έδκοση Ηelioscope και τη παραγωγή ειδησεογραφικών δελτίων από τις μη κυβερνητικές οργανώσεις;

Απάντηση του κ. Flynn εξ ονόματος της Επιτροπής (17 Σεπτεμβρίου 1996)

Όπως δήλωσε η Επιτροπή στην ανακοίνωσή της σχετικά με τις ίσες ευκαιρίες για τα άτομα με ειδικές ανάγκες, η οποία εγκρίθηκε στις 30 Ιουλίου 1996 ((COM(96) 406 τελικό. )), η ευαισθητοποίηση όσον αφορά την εξέλιξη σε όλα τα κράτη μέλη και σε κοινοτικό επίπεδο αποτελεί προτεραιότητα για την Επιτροπή.

Στο πλαίσιο αυτό, η Επιτροπή αναγνωρίζει τη σημαντική συμβολή της ευρωπαϊκής ημέρας των ατόμων με ειδικές ανάγκες, που θεσπίστηκε σε ευρωπαϊκό επίπεδο το 1993, για την ευαισθητοποίηση της κοινής γνώμης όσον αφορά τα δικαιώματα των ατόμων με ειδικές ανάγκες. Η Επιτροπή σκοπεύει να συνεχίσει να υποστηρίζει την ημέρα αυτή, από κοινού με το Κοινοβούλιο και με άλλα κοινοτικά όργανα.

Οι εθνικές ημέρες πληροφόρησης που διοργανώνονται ετησίως σε κάθε κράτος μέλος, οι οποίες έδειξαν τη θετική επίδραση του προγράμματος Helios II σε εθνικό επίπεδο και συνέβαλαν σημαντικά στη βελτίωση της διάδοσης των πληροφοριών, της αξιολόγησης των δραστηριοτήτων, καθώς και στην ευαισθητοποίηση της κοινής γνώμης, αναμένεται να συνεχιστούν.

Η αυξανόμενη επιτυχία του περιοδικού Helioscope που εκδίδεται στις 11 κοινοτικές γλώσσες οφείλεται σε μεγάλο μέρος στο γεγονός ότι το περιοδικό αυτό θεωρείται ως πλαίσιο συζήτησης από τα άτομα με ειδικές ανάγκες τα οποία συντάσσουν τα άρθρα σχετικά με επίκαιρα θέματα στον τομέα των ειδικών αναγκών. Η Επιτροπή σκοπεύει συνεπώς να συνεχίσει τη δημοσίευση του Helioscope.

Όσον αφορά τις επιστολές ανά τομέα που δημοσίευσαν οι ευρωπαϊκές μη κυβερνητικές οργανώσεις (ΜΚΟ), είναι αρμοδιότητα των εν λόγω ΜΚΟ, καθώς και του νέου ανεξάρτητου φόρουμ των ατόμων με ειδικές ανάγκες να προβλέψουν στα προγράμματα εργασίας τους που θα υποβάλουν στην Επιτροπή, την έκδοση τέτοιων επιστολών με την προοπτική της οικονομικής υποστήριξής τους.
ΓΡΑΠΤΗ ΕΡΩΤΗΣΗ E-1371/96 υποβολή: Ilona Graenitz (PSE) προς την Επιτροπή (3 Iουνίου 1996)

Θέμα: Περιορισμός παροχής υπηρεσιών σε εξωτερικά οδοντιατρεία

Στην Αυστρία οι οδοντίατροι που απασχολούνται σε εξωτερικά οδοντιατρεία απαγορεύεται από το νόμο να τοποθετούν σε ασθενείς σταθερές οδοντοστοιχίες. Τους επιτρέπεται να παράσχουν άλλες υπηρεσίες όπως π.χ. η ορθοδοντική θεραπεία.

Μία παρόμοια απαγόρευση είναι συμβατή με την ελεύθερη άσκηση επαγγελματικής δραστηριότητας και τον ελεύθερο ανταγωνισμό εντός μιας επαγγελματικής ομάδας;

Υφίστανται παρόμοιοι περιορισμοί σε άλλα κράτη μέλη στον τομέα της οδοντιατρικής;

Απάντηση του κ. Monti εξ ονόματος της Επιτροπής (31 Ιουλίου 1996)

Η απαγόρευση, για τους οδοντιάτρους που απασχολούνται σε εξωτερικά ιατρεία, να τοποθετούν σε ασθενείς σταθερές οδοντοστοιχίες, δεν φαίνεται αντίθετη με το κοινοτικό δίκαιο. Η Επιτροπή δεν γνωρίζει την ύπαρξη ανάλογων περιορισμών στα υπόλοιπα κράτη μέλη. Προτίθεται, ωστόσο, να επανεξετάσει το θέμα βάσει ακριβέστερων πληροφοριών που θα τις παράσχει το αξιότιμο μέλος του Κοινοβουλίου.